Η ΕΠΙΚΟΙΝΩΝΙΑΚΗ ΠΕΡΙΣΤΑΣΗ ΣΤΗΝ ΠΑΡΑΓΩΓΗ ΛΟΓΟΥ

**Επικοινωνιακό πλαίσιο: Ομιλία/ εισήγηση:**

Προσχεδιασμένος προφορικός λόγος (σε σχολική εκδήλωση, σε τοπικούς πολιτιστικούς φορείς, σε εκδηλώσεις που διοργανώνει ο δήμος, εισήγηση σε ημερίδα-συνέδριο, σε δημοτικό συμβούλιο, στη Βουλή των Εφήβων, σε ηλεκτρονικό φόρουμ, σε τηλεοπτική συζήτηση).

**Δομή**

 Προσφώνηση:

 Εισαγωγικός χαιρετισμός που απευθύνει ο ομιλητής στο ακροατήριό του. Είναι προσαρμοσμένη στο είδος του ακροατηρίου και τοποθετείται στο πάνω αριστερό μέρος του κειμένου. Η προσφώνηση επιβάλλεται να είναι κλιμακωτή, δηλαδή ο πομπός απευθύνεται στο ακροατήριό του ξεκινώντας από τους πιο υψηλά ιστάμενους και προχωρώντας προς τους απλούς δέκτες.

 Πρόλογος:

 Ο ομιλητής αναφέρεται στην αφορμή εκφώνησης της ομιλίας, στην ιδιότητά του, παρουσιάζει επιγραμματικά το θέμα, τη σκοπιά από την οποία θα το αντιμετωπίσει, επιδιώκοντας να κερδίσει και να κεντρίσει το ενδιαφέρον του ακροατηρίου.

Κύριο μέρος:

 Ο ομιλητής έχει τη δυνατότητα να χρησιμοποιήσει, ανάλογα με το θέμα στο οποίο αναφέρεται, αξιοποιώντας τες συνδυαστικά, τις πιο κάτω τεχνικές ανάπτυξης/ μεθόδους: Αφήγηση: Πληροφορίες σχετικές με την ιστορική διαδρομή του θέματος ή αναδρομή στο παρελθόν.

 Βεβαίωση: Αποδεικτικό και τεκμηριωτικό υλικό υπέρ της υποστηριζόμενης θέσης. Παρατίθενται επιχειρήματα με παρουσίαση στοιχείων, δεδομένων, μαρτυριών, απόψεων ειδικών, έτσι που να καλύπτεται σφαιρικά το θέμα και να αναδεικνύεται η ορθότητα των θέσεων του πομπού.

 Ανασκευή και αντίκρουση: Εκ του αντιθέτου απόδειξη. Παρουσιάζεται η άλλη άποψη και αντικρούεται, γεγονός που ισχυροποιεί τη θέση του ομιλητή. Προβάλλονται οι κίνδυνοι που τυχόν θα προκύψουν από την επικράτηση του αντιθέτου.

Επίλογος:

 Τονισμός ενός σημείου (διαπίστωσης, πρότασης κτλ.) Σύντομη ανακεφαλαίωση/ συμπέρασμα, κάποιες σκέψεις δικές του/ προβληματισμούς σχετικά με το θέμα, επιβεβαίωση των επιχειρημάτων που χρησιμοποιήθηκαν για την υποστήριξη της θέσης.

 Επιφώνηση:

 Τυποποιημένη φράση που τοποθετείται πάντοτε ανεξάρτητα από το κείμενο στο κάτω δεξιό μέρος του, με την οποία ο πομπός εκφράζει τις ευχαριστίες προς τους δέκτες.

 **Γλώσσα Ύφος**

 Σχολική εκδήλωση α´ πληθυντικό, γ´ ενικό/ πληθυντικό, β´ πληθυντικό (αποστροφές), οριστική (διαπιστώσεις, γεγονότα, βεβαιότητες) υποτακτική (πιθανότητες, δυνατότητες, υποθέσεις, προτροπές) άμεσο, οικείο

 Εκδήλωση του δήμου α´ πληθυντικό, γ´ ενικό/ πληθυντικό, β´ πληθυντικό (αποστροφές), οριστική (διαπιστώσεις, γεγονότα, βεβαιότητες) υποτακτική (πιθανότητες, δυνατότητες, υποθέσεις, προτροπές) άμεσο, τυπικό

 Εισήγηση σε ημερίδασυνέδριο γ´ ενικό/πληθυντικό (κυρίως), α´ πληθυντικό, οριστική (διαπιστώσεις, γεγονότα, βεβαιότητες) υποτακτική (πιθανότητες, δυνατότητες, υποθέσεις, προτροπές) επίσημο, τυπικό

 Εισήγηση σε συνέδριο νέων α´ πληθυντικό, γ´ ενικό/πληθυντικό, β´ πληθυντικό (αποστροφές), οριστική (διαπιστώσεις, γεγονότα, βεβαιότητες) υποτακτική (πιθανότητες, δυνατότητες, υποθέσεις, προτροπές) άμεσο, οικείο

 Βουλή των Εφήβων α´ πληθυντικό, γ´ ενικό/ πληθυντικό, β´ πληθυντικό (αποστροφές), οριστική (διαπιστώσεις, γεγονότα, βεβαιότητες) υποτακτική (πιθανότητες, δυνατότητες, υποθέσεις, προτροπές) άμεσο, οικείο, τυπικό (σε κάποιες περιπτώσεις)

 Ηλεκτρονικό φόρουμ α´ πληθυντικό, γ´ ενικό/ πληθυντικό, β´ πληθυντικό (αποστροφές), οριστικής (διαπιστώσεις, γεγονότα, βεβαιότητες) υποτακτικής (πιθανότητες, δυνατότητες, υποθέσεις, προτροπές) άμεσο, οικείο

 Τηλεοπτική συζήτηση α´ πληθυντικό, γ´ ενικό/ πληθυντικό, β´ πληθυντικό (αποστροφές), οριστικής (διαπιστώσεις, γεγονότα, βεβαιότητες) υποτακτικής (πιθανότητες, δυνατότητες, υποθέσεις, προτροπές) άμεσο, οικείο

 **Παρατηρήσεις**

 • Η εναλλαγή της ενεργητικής και παθητικής σύνταξης (ανάλογα με το αν θέλουμε να προβάλουμε το υποκείμενο ή το αποτέλεσμα της ενέργειας), της παρατακτικής και υποτακτικής σύνδεσης, της αναφορικής και μεταφορικής γλώσσας, καθώς και η χρήση των ερωτημάτων προσδίδουν ποικιλία στο ύφος του λόγου μας, αλλά προϋποθέτουν καλή γνώση και ορθή εφαρμογή των γραμματικών και συντακτικών κανόνων. Φροντίζουμε, επίσης, να τοποθετούμε τα κατάλληλα σημεία στίξης, που υποδεικνύουν τις μικρές και μεγάλες παύσεις, τις διακυμάνσεις και τον επιτονισμό της φωνής κ.ά.

 • Μπορεί να επαναληφθεί η προσφώνηση πριν τον επίλογο.

 • Το κύριο μέρος της ομιλίας/ εισήγησης διανθίζεται με στοιχεία προφορικότητας: αποστροφές στο κοινό, επικλήσεις στην εμπειρία,τις γνώσεις, την ευαισθησία του, διατύπωση ερωτημάτων

**Επικοινωνιακό πλαίσιο: Άρθρο**

 σε σχολική εφημερίδα ή στον τοπικό Τύπο, σε ηλεκτρονικό περιοδικό ή ιστοσελίδα του σχολείου, σε περιοδικό γενικού ενδιαφέροντος ή εκπαιδευτικών θεμάτων. Πραγματεύεται θέματα πρώτης γραμμής της επικαιρότητας, αλλά και ζητήματα ευρύτερου επιστημονικού, εγκυκλοπαιδικού ενδιαφέροντος, που αποτέλεσαν θέμα επικαιρότητας και εξακολουθούν να απασχολούν την κοινή γνώμη.

 Τίτλος

• Ευρηματικός • Κατάλληλο ύφος, ανάλογα με την επικοινωνιακή περίσταση • Νοηματικά ενεργός • Περιγραφικός • Περιεκτικός • Πρωτότυπος • Προσέλκυση ενδιαφέροντος, συναισθηματική εμπλοκή δέκτη (συνυποδηλωτική χρήση της γλώσσας, σημεία στίξης) • Σύντομος

Δομή

Πρόλογος

Επικαιρική αφόρμηση (μέσω χρονικών προσδιορισμών, αναφορά προβληματικής που πρόκειται να αναπτυχθεί, επίκαιρο γεγονός, μια έρευνα, στατιστικά στοιχεία κτλ.) • Ενημέρωση για το θέμα • Διαμόρφωση ευνοϊκού κλίματος • Πρόκληση ενδιαφέροντος

 Κύριο μέρος

Παραθέτουμε επαρκές αποδεικτικό υλικό ώστε να τεκμηριώσουμε τη θέση μας κι αν χρειαστεί, να ανασκευάσουμε και να αντικρούσουμε επιχειρήματα/ θέσεις άλλων.

 Επίλογος

 • Ανακεφαλαιώνουμε υπενθυμίζοντας και τονίζοντας, ενδεχομένως, τα σημεία που θεωρούμε κρίσιμα, σημαντικά, «τροφή» για περαιτέρω σκέψη αλλά και δράση εκ μέρους των αναγνωστών. • Να μην είναι εκτενής, γενικόλογος. • Να είναι πρωτότυπος. • Συγκινησιακή διέγερση των αναγνωστών (ανάλογα την επικοινωνιακή περίσταση) με μεταφορική χρήση του λόγου, υποτακτική ή προστακτική έγκλιση, ρητορικές ερωτήσεις κ.ά.

**Γλωσσικές επιλογές – ύφος**

 • Οι γλωσσικές επιλογές και το ύφος του λόγου μας θα εξαρτηθούν από τους παράγοντες της επικοινωνιακής περίστασης. Όταν το άρθρο προορίζεται για τη σχολική εφημερίδα ή το σχολικό περιοδικό, τότε το ύφος του πρέπει να είναι οικείο, χωρίς να σημαίνει ότι αυτό θα αποκτά τα χαρακτηριστικά της ομιλίας. Αν πρόκειται να δημοσιευθεί στον τοπικό Τύπο, τότε το ύφος πρέπει να είναι σοβαρό και η γλώσσα κυριολεκτική. • Πληροφοριακός χαρακτήρας • Αναφορική χρήση της γλώσσας • Απουσία προσωπικού οικείου τόνου • Εναλλαγή ενεργητικής-παθητικής σύνταξης • Παρατακτική-υποτακτική σύνδεση προτάσεων • Κατάλληλη και ορθή χρήση των σημείων στίξης • Πρόσωπο: γ´ ενικό-πληθυντικό, α´ πληθυντικό

**Επικοινωνιακό πλαίσιο: Επιστολή**

Δομή

 Χωροχρονικό πλαίσιο αναφοράς:

 Γράφεται στο πάνω δεξιό άκρο και περιλαμβάνει τον τόπο και τον χρόνο κατά τον οποίο γράφεται η επιστολή.

Προσφώνηση: Τοποθετείται στο αριστερό μέρος της σελίδας.

 Πρόλογος:

Αφορμή για τη σύνταξη επιστολής και στόχος του επιστολογράφου.

Κύριο μέρος:

 Έκθεση ενός θέματος, ενός προβλήματος, ενός φαινομένου, μιας άποψης κτλ. Απόδειξη με τη χρήση λογικών επιχειρημάτων, τεκμηρίων, διαπιστώσεων, παραδειγματικών αναφορών, μαρτυριών. Απόκρουση των αντίπαλων επιχειρημάτων (προβολή αντιρρήσεων, επιφυλάξεων, περιορισμών), που ισχυροποιεί τη θέση του αποστολέα.

 Επίλογος: Περιεκτική ανακεφαλαίωση/ συμπέρασμα/ συνδυασμός και των δύο: Εκφράζεται ο σκεπτικισμός, η συγκρατημένη αισιοδοξία ή καλείται ο αποδέκτης της επιστολής να συμμεριστεί, να κατανοήσει, να ευαισθητοποιηθεί, να ανταποκριθεί έμπρακτα, να αναλάβει πρωτοβουλίες, να κινητοποιήσει φορείς.

Επιφώνηση: Γράφεται στο κάτω δεξιό άκρο και μετά τον επίλογο. Είναι ανάλογη με την προσφώνηση.

Υπογραφή: (Στις Πανελλαδικές εξετάσεις ο μαθητής δεν πρέπει να υπογράψει.)

Ύφος:

Επίσημο, τυπικό, σαφήνεια λόγου, προβληματισμός, οικείο (ανάλογα τον αποδέκτη). Στην επίσημη επιστολή χρησιμοποιούμε ύφος που φανερώνει σεβασμό και εμπιστοσύνη, αναδεικνύει τον δέκτη της επιστολής μας σε ξεχωριστό πρόσωπο, δείχνει ότι τον θεωρούμε ειδήμονα, το πιο αρμόδιο πρόσωπο, για να δεχτεί την επιστολή μας, δεσμεύει τον δέκτη να ανταποκριθεί στα αιτήματά μας.

 Γλώσσα:

• Εναλλαγή ενεργητικής-παθητικής σύνταξης, παρατακτικής-υποτακτικής σύνδεσης των προτάσεων, αναφορικής με την ποιητική χρήση της γλώσσας (επικαλούμενοι τη λογική αλλά και το θυμικό των αναγνωστών μας). • Κατάλληλη και ορθή χρήση των σημείων στίξης, τα οποία αποδίδουν τη διάθεση, το συναίσθημα αλλά και το σχόλιο του συγγραφέα • Πρόσωπο ρημάτων: α´, β´ πληθυντικό, γ´ ενικό-πληθυντικό

**Επικοινωνιακό πλαίσιο: Ανοιχτή επιστολή προς δημοσίευση στον Τύπο**

(π.χ. διαμαρτυρίας, πληροφόρησης, ενημέρωσης).

Δομή:

Ως προς τη δομή, διατηρεί τα γνωρίσματα μιας επίσημης επιστολής, μπορεί, όμως και να τιτλοφορείται.

Τίτλος

Προσφώνηση:

 Προς την εφημερίδα (π.χ. Αγαπητή σύνταξη). Ενδέχεται μια επιστολή που δημοσιεύεται να απευθύνεται σε κάποιο πρόσωπο ή αρχή, οπότε η προσφώνηση γίνεται όχι προς την εφημερίδα, αλλά προς το πρόσωπο αυτό). Τοποθετείται στο αριστερό μέρος της σελίδας.

 Πρόλογος:

 Αφορμή για τη σύνταξη επιστολής και στόχος του επιστολογράφου.

 Κύριο μέρος:

 Έκθεση ενός θέματος, ενός προβλήματος, ενός φαινομένου, μιας άποψης κτλ. Απόδειξη με τη χρήση λογικών επιχειρημάτων, τεκμηρίων, διαπιστώσεων, παραδειγματικών αναφορών, μαρτυριών. Απόκρουση των αντίπαλων επιχειρημάτων (προβολή αντιρρήσεων, επιφυλάξεων, περιορισμών), που ισχυροποιεί τη θέση του αποστολέα).

 Επίλογος:

 Περιεκτική ανακεφαλαίωση/ συμπέρασμα/ συνδυασμός και των δύο: εκφράζεται ο σκεπτικισμός, η συγκρατημένη αισιοδοξία ή καλείται ο αποδέκτης της επιστολής: να συμμεριστεί, να κατανοήσει, να ευαισθητοποιηθεί, να ανταποκριθεί έμπρακτα, να αναλάβει πρωτοβουλίες, να κινητοποιήσει φορείς.

Επιφώνηση:

Γράφεται στο κάτω δεξιό άκρο και μετά τον επίλογο. Είναι ανάλογη με την προσφώνηση. Π.χ. Ευχαριστώ για τη φιλοξενία (για επιστολή στον Τύπο) ή Με σεβασμό (αν απευθύνεται σε πρόσωπο).

Υπογραφή: (Στις Πανελλαδικές εξετάσεις ο μαθητής δεν πρέπει να υπογράψει).

 Ύφος:

 Επίσημο, τυπικό, σαφήνεια λόγου, προβληματισμός, οικείο (ανάλογα με τον αποδέκτη και το μέσο που δημοσιεύεται).

Γλώσσα:

 • Εναλλαγή ενεργητικής-παθητικής σύνταξης, παρατακτικής-υποτακτικής σύνδεσης των προτάσεων, αναφορικής με την ποιητική χρήση της γλώσσας (επικαλούμενοι τη λογική αλλά και το θυμικό των αναγνωστών μας). • Κατάλληλη και ορθή χρήση των σημείων στίξης, τα οποία αποδίδουν τη διάθεση, το συναίσθημα αλλά και το σχόλιο του συγγραφέα. • Πρόσωπο ρημάτων: α´, β´ πληθυντικό γ´ ενικό-πληθυντικό. • Αποφυγή της κατάχρησης του λόγιου και εξεζητημένου λεξιλογίου